钦定古今图书集成/明伦汇编/氏族典/第618卷 > 《凌迪知万姓统谱》 > 术虎高琪
## 钦定古今图书集成/明伦汇编/氏族典/第618卷 > 《凌迪知万姓统谱》 > 术虎高琪

按《金史术虎高琪传》：“高琪或作高乞，西北路猛安人。
大定二十七年，充护卫，转十人长，出职河间都总管
判官，召为武卫军钤辖，迁宿直将军，除建州刺史，改
同知临洮府事。泰和六年伐宋，与彰化军节度副使
把回海备巩州诸镇，宋兵万馀自巩州辘轳岭入，高
琪奋击破之。”诏封吴曦为蜀国王，高琪为封册使。使
还，加都统，号平南虎威将军。宋安丙遣李孝义率步
骑三万攻秦州，高琪赴之，大破宋兵，权元帅右都监。
所部糺军，赏赉有差。至宁元年八月，被诏自镇州移
军守御。中都出战辄败，纥石烈执中戒之，高琪惧诛，
遂以兵杀执中。宣宗赦之，以为左副元帅。顷之，拜平
章政事。高琪自为宰相，专固权宠，擅作威福，自不兼
枢密元帅之后，常欲得兵权，遂力劝宣宗伐宋，置河
北，不复为意。“凡精兵皆置河南，苟且岁月，不肯辄出
一卒，以应方面之急。”宣宗遂因事诛之，时兴定三年
十二月也。